Pa en seun ook in Browns Farm aangevalJacques Bruwer ná die aanval in Browns Farm in Kaapstad. (Foto: Verskaf) Toe die Bruwer-gesin van Stellenbosch Donderdag op Maroela Media lees dat die restautanteienaar Ben Tuzee (51) in Browns Farm in Kaapstad vermoor is, het hul hare gerys – want net twee weke tevore is Jacques Bruwer (48) en sy seun, ook Jacques (23), onder presies dieselfde omstandighede op vermoedelik dieselfde plek aangeval en beroof. In albei gevalle het die slagoffers items wat hulle wou verkoop by ŉ adres in dié omgewing gaan aflaai toe hulle deur ŉ groep aanvallers oorval is. Tuzee is verskeie kere met ŉ mes gesteek en sy voertuig gekaap. Bruwer en sy seun is onder meer met klippe bestook en Bruwer is ook met ŉ baksteen in die gesig geslaan. Sy gesig is in die voorval gebreek en sommige fyn beentjies vergruis. Bruwer het Maandag aan Maroela Media gesê dit kon netsowel hul name in dié berig gewees het, en hulle sidder om te dink wie nog slagoffers kan word indien die polisie nie vinnig optree nie. Die adres waarheen die Bruwers gelok is, is te Msengestraat 2634 in Browns Farm geleë. Hulle het na dié adres gery om braaidromme te gaan aflewer wat iemand by hulle wou “koop”. Jacques (junior) verkoop braaidromme en braaiers en adverteer onder meer op die platform Market Place op Facebook. Die kamstige kopers het op dié advertensie gereageer en gesê hulle wil graag ses dromme koop, maar het nie vervoer om dit self op te laai nie en aangebied om vir aflewering te betaal. Met hul aankoms by die adres is Bruwer en Jacques egter deur ongeveer tien mans oorval, aangerand en van persoonlike besittings soos Bruwer se selfoon beroof. Die pa en seun het teruggeveg en kon eindelik van die aanvallers wegkom. Hulle het na die naaste polisiestasie by die Kaapstad Internasionale Lughawe gery, maar is deur beamptes en mediese personeel aangeraai om Bruwer dringend by ŉ hospitaal te kry en ŉ saak by die polisiestasie in Stellenbosch aan te gee. Dié saak sou dan na die Philippi-polisiestasie oorgeplaas word. Kort ná die aanval op die Bruwers het die aanvallers boonop sy gesteelde selfoon gebruik in ŉ poging om nog mense na die adres te lok. Hulle het hulself as Bruwer voorgedoen en onder meer gevra dat iemand namens Bruwer ŉ televisiestel by die betrokke adres oplaai. Die Bruwers het reeds al die inligting en bewyse aan die polisie deurgegee en ŉ saaknommer ontvang, maar het teen Maandag nog steeds nie terugvoer van die polisie oor die ondersoek ontvang nie. ŉ Speurder van die Nyanga-polisiestasie het Jacques egter Sondag gebel en oor Bruwer se gesteelde foon uitgevra. Bruwer het intussen ook ŉ waarskuwing op sy Facebook-blad geplaas en versoek dat enigiemand wat items op Market Place adverteer baie versigtig moet wees. Maroela Media het ŉ navraag aan die polisie gestuur en wag tans op terugvoer.